Писмо от Васил Левски до Данаил Попов, 27.07.1871
Азис Рушидоглу,

Писмото Ви получих, в което ми бележите, че сте получили писмата ми от 20 юни. Имате и други от 7 юли [а именно]: две – едно за тебе, друго – за Д. Ценова. Щом като сте ги получили, мисля да сте ги изпратили на Д. Ценова и първите на Райча и Кършовски. От тия хора и Вие казвате, [че] от кожата им цървули не стават. Наистина, както са отивали досега, ако тъй отиват докрай, то наместо да ни помагат, те ще ни позабъркват, без да се усещат. Това съм им писвал и копията им държа за бял ден…

Поздравете ги още от мен, какво че ми е жал, загдето още не ни подават ръка в работата ни. Дали защото си работим чисто български и не искаме вече да се водим по никого извън Българско, както се е одобрило от вишегласието или пак по вишегласие, което ни се хареса отвън – приемаме го. А на думи не се основаваме ни за един ден да чакаме. Азисе, поздравете и Каравелова [и му кажете], ако съм жив, скоро ще го викам да се провикне със "Свобода" с нас по нашето мнение в Бъграско.

 Източник

 Из сборника "Свята и чиста република: избрани страници от писма на Васил Левски", съставители Иван Унджиев, Никола Кондарев, София, "Наука и изкуство", 1987, с.146

Писма от Васил Левски